Apa kang dilakoni dening kulawargane Abas utawa Prawoto iku ora liya kanggo mujudake pangabektine marang leluhure kang wus mapan ing alam kelanggengan. Sanajan wongtuwane wus padha ora ana utawa sampun tinimbalan ing ngarsaning Gusti, nanging kudu tetep diabekti kanthi sarana ngumbulake donga supaya dipangapura sadaya kalepatane lan uga ora lali reresik pasareyane. Bisa mbubuti suket lan tanduran kang ngewuh-ewuhi utawa amung gawe regede pasareyan, bisa uga ngapikake pasareyane leluhure sisan. Upamane pasareyan sing maune isih wujud lemah banjur diplester semen utawa dikijing sisan.
